Għadd ta’ organizzazzjonijiet li qed jaħdmu biex jitjieb l-għarfien dwar il-kanċer tas-sider ingħaqdu flimkien biex f’Ġunju jorganizzaw kunċert bit-tema “Lejla għall-Ħajja – Kunċert fil-memorja ta’ Helen Muscat”. Helen Muscat kienet il-fundatriċi tal-fondazzjoni għall-azzjoni dwar il-kanċer tas-sider u waħda mill-fundaturi tal-Malta Hospice Movement u l-Breast Care Support Group. Il-mewt tagħha f’Ottubru xprunat l-isforzi ta’ ħidma għall-ġbir ta’ fondi biex tissaħħah ir-riċerka f’istituzzjoni fi ħdan l-Università li twaqqfet tliet snin ilu biex tmexxi u tiffaċilita x-xogħol ta’ riċerka fil-livell ta’ masters u dottorat dwar il-kanċer tas-sider f’Malta. Il-Kap Eżekuttiv tal-istituzzjoni, Wilfred Kenely, stqarr li r-riċerka tirrikjedi ħafna flus u żmien biex twassal għal kura aktar effettiva għal dan it-tip ta’ kanċer. Terz mill-każi kollha tal-kanċer fin-nisa jittrattaw is-sider u kważi disgħa minn kull għaxar każi ta’ kanċer tas-sider jitfejqu meta ikunu identifikati fi stadju bikri. F’Ġunju se jsir kunċert fit-Teatru Manoel bis-sehem tas-Soprano Lydia Caruana flimkien mal-mużicisti Yvette Maria Galea; Dominic Galea u Alex Manche li huwa wkoll kirurgu speċjalizzat fil-kardjoloġija. Caruana se tkanta siltiet minn kompożizzjonijiet ta’ kompożituri klassici ; oħrajn aktar moderni tas-seklu għoxrin u melodiji meħuda minn films popolari. Il-kunċert se jsir taħt il-patroċinju tal-President ta’ Malta.